Morocco za ta janye dakarunta da ke aikin wanzar da zaman lafiya na MDD - china radio international
Morocco za ta janye dakarunta da ke aikin wanzar da zaman lafiya na MDD
2016-03-17 13:14:48 cri
Kasar Morocco ta bayyana aniyarta ta janyewa daga shirin kada kuri'ar raba gardama kan yankin yammacin Sahara(MINURSO) tare da janye dakarunta cikin tawagogin MDD guda uku da ke aikin wanzar da zaman lafiya, sakamakon kalaman baya-bayan da babban sakataren MDD Ban Ki-moon ya yi game da yankin yammacin Sahara.
Kakakin MDD Stephan Dujarric wanda ya bayyana hakan yayin taron manema labarai, ya bayyana cewa, tuni ma'aikatar harkokin wajen kasar ta Morocco ta sanar da sakatariyar MDD game da matakin da kasar ke shirin dauka, wanda ya hada da rage wakilcinta a shirin na kada kuri'ar raba gardama game da makomar yankin, musamman reshen harkokin siyasa,da kuma kawo karshen irin gudummar da take bayarwa na sama da dala miliyan 3.
A kwanakin baya ne dai Ban Ki-moon ya ziyarci sansanonin 'yan gudun hijira da ke yammacin Sahara, inda ya kwatanta yankin a matsayin wanda aka mamaye shi. Wannan kalami ya haifar da zanga-zanga a Rabat abin da ya sanya gwamnatin Moroccon daukar wannan mataki.
Sai dai kakakin na MDD ya ce, Ban Ki-moon ba zai canja kalaman nasa ba. (Ibrahim)
v Sarkin kasar Morocco Muhammad VI ya gana da ministan harkokin wajen Sin 2013-12-24 16:40:26
v Morocco ta kai matsayi na biyu a nahiyar Afirka a fannin yawon shakatawa 2013-08-12 16:56:01
v Kasar Morocco ta doke Tunusiya a wasan share fagen shiga gasar zakarun kwallo kafa ta nahiyar Afirka (CHAN) 2013-07-19 16:54:33